Летище Дюселдорф

Летище Дюселдорф (DUS/EDDL) е международно летище, разположено в близост до германския град Дюселдорф, столицата на провинция Северен Рейн-Вестфалия. Аерогарата е разположена на 7 километра северно от града и на 20 километра югозападно от най-големия метрополисен район Есен в Рейн-Рур областта. Летище Дюселдорф е третото най-голямо летище в Германия след Франкфурт и Мюнхен. През 2018 година аеропортът е обслужил 24 283 967 пътници. Летище Дюселдорф е най-голямото летище в провинция Северен Рейн-Вестфалия и е построено с цел да обслужва най-големия метрополисен район в Германия. Най-близките градове са Дюселдорф, Есен, Дуисбург, Крефелд, Мюлхайм ан дер Рур, Нойс и Вупертал. Летището заема 6,13 км2, сравнително малко за летище с подобен капацитет, но от него се изпълняват главно полети на къси и средни разстояния. Летището отваря врати на 19 април 1927 година след двугодишна конструкция. Първите полети се осъществяват от Deutsche Luft Hansa и свързват летището с Берлин, Кьолн, Хамбург и Женева. През Втората световна война аеропортът прекратява дейността си и е използван само за военни цели. След края на войната летището отново започва да оперира под контрола на Великобритания. През 1950 година пистата е удължена до 2475 метра, като 20 години по-късно е допълнително удължена до 3000 метра. Средата на 60-те години е построен нов терминал с капацитет 1,4 милиона души. През 1973 година е добавен нов терминал B, а 2 години по-късно летището и централната гара в Дюселдорф са свързани посредством влак. Новият терминал А е отворен в края на 70-те, а 10 години по-късно и терминал C е пуснат в експлоатация, когато над 8 милиона пътници ползват летището. През 1992 година е изградена втората писта. През 2000 година летището обслужва 16 милиона пътници, същата година май месец е пусната в експлоатация жп гара „Летище Дюселдорф“ с капацитет 300 влака дневно. Новият терминал B е пуснат също в експлоатация след 2,5 години реконструиране след големия пожар на летището. Две години по-късно междутерминалният автобус е заменен с монорелс SkyTrain, който понастоящем свързва терминалите с паркинг P4 и P5, и с жп гара „Летище Дюселдорф“. Гарата свързва летището с други градове в Германия посредством железопътната система на Deutsche Bahn и ICE. Летището е добре свързано с останалата част на страната посредством пътната инфраструктура, в частност А52, А57, А3 и А44. Първият Еърбъс А380 каца на летище Дюселдорф през 2006 година (на Луфтханза). Почти десетилетие по-късно авиокомпания Емирейтс започва да оперира от летище „Дюселдорф“, свързвайки го с летище „Дубай“, като полетите се изпълняват с А380. За целта летището прави подобрения на наличната техника, разширява пистите за рулиране и изгражда три пътнически ръкава, специално пригодени за нуждите на самолета. В началото на 2015 година, германската авиокомпания Луфтханза обявява, че затваря базата си считано от октомври 2015 г. за презокеански полети в Дюселдорф. На летището са базирани два Еърбъс А340, свързващи Дюселдорф с летища Нюарк и Чикаго О'Хеър. Междувременно полетите за Нюарк са извършвани от мюнхенска машина: Мюнхен – Нюарк – Дюселдорф – Нюарк – Мюнхен. Полетите за Чикаго О'Хеър са окончателно спрени. Аерогарата е база на нискотарифната авиокомпания Eurowings. Дестинации и авикомпании Статистика През 2018 година 24.28 милиона пътници преминават през летището. Авиокомпаниите с най-висок пазарен дял са Eurowings (8.3млн), Lufthansa (1.7млн), Condor (1.6млн). Най-натоварените дестинации през 2018 година са Палма де Майорка (1.495 млн), Мюнхен (1.4млн), Берлин (1.2млн), Истанбул (1млн), Лондон (895 хил.). Източници